บลจ.กสิกรขายKSDLTFแค่13ม.ค.
บลจ.กสิกรไทย ขานรับมาตรการ ก.ล.ต. ดีเดย์ซื้อ-สับเปลี่ยน เข้ากองทุน KSDLTF ได้ถึง 13 ม.ค.นี้ หลังห้ามขายหน่วยลงทุนเพิ่มตั้งแต่ 16 ม.ค.
4 ม.ค. 2555

บลจ.กสิกรไทย ขานรับมาตรการ ก.ล.ต. ดีเดย์ซื้อ-สับเปลี่ยน เข้ากองทุน KSDLTF ได้ถึง 13 ม.ค.นี้ หลังห้ามขายหน่วยลงทุนเพิ่มตั้งแต่ 16 ม.ค.
น.ส.ยุพาวดี ตู้จินดา ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บลจ. กสิกรไทย จะหยุดรับคำสั่งซื้อและสับเปลี่ยนหน่วยลงทุนมายังกองทุนเปิดเค สตราทีจิคดีเฟ็นซีฟหุ้นระยะยาวปันผล (KSDLTF) ตั้งแต่วันที่ 16 ม.ค.2555 เป็นต้นไป เพื่อให้เป็นไปตามการปรับเปลี่ยนกฎเกณฑ์ใหม่ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ซึ่งห้ามกองทุนรวมหุ้นระยะยาว(LTF) ลงทุนในสัญญาซื้อขายล่วงหน้าจนอัตราส่วนการลงทุนในหุ้นต่ำกว่า 65% ของมูลค่าทรัพย์สินสุทธิของกองทุน มีผล 16 ม.ค.2555 เป็นต้นไป 
บลจ.กสิกรไทย จะเปิดให้ซื้อและสับเปลี่ยนเข้ามายังกองทุน KSDLTF ถึงวันที่ 13 ม.ค.นี้เท่านั้น โดยผู้ลงทุนที่ได้ซื้อหรือสับเปลี่ยนเข้ามายังกองทุน KSDLTF ภายใน 13 ม.ค.2555 ยังได้รับสิทธิ์ลดหย่อนภาษีสำหรับปีภาษี 2555 และสามารถถือกองทุนต่อไปจนกว่าจะครบเงื่อนไขทางภาษีของกรมสรรพากร  แต่ไม่สามารถซื้อเพิ่ม และไม่สามารถสับเปลี่ยนจากกองทุน LTF อื่นเข้ามายังกองทุนนี้ได้อีกตั้งแต่วันที่ 16 ม.ค.2555 เป็นต้นไป 
อย่างไรก็ตาม หลังจากเกณฑ์ ก.ล.ต.บังคับใช้ ผู้ลงทุนที่ต้องการจำกัดความเสี่ยงจากการลงทุนในหุ้นไม่ให้สูงเกินไปนัก ก็สามารถเลือกลงทุนกับกองทุนเปิดเค 70 หุ้นระยะยาวปันผล ซึ่งมีนโยบายลงทุนในหุ้นไม่เกิน 70% เพื่อช่วยบริหารความเสี่ยงได้เช่นกัน